b'\n_START_ARTICLE_\nKomunisti\xc4\x8dna partija Hrva\xc5\xa1ke\n_START_PARAGRAPH_\nKomunisti\xc4\x8dna partija Hrva\xc5\xa1ke (kratica KPH) je bila levi\xc4\x8darska politi\xc4\x8dna stranka, ki je bila na Hrva\xc5\xa1kem ustanovljena leta 1937 kot del Komunisti\xc4\x8dne partije Jugoslavije.\n_START_SECTION_\nUstanovitev\n_START_PARAGRAPH_\nPo vrnitvi Josipa Broza iz emigracije, se je za\xc4\x8delo tajno ustanavljanje komunisti\xc4\x8dne stranke na tleh Hrva\xc5\xa1ke. zapo\xc4\x8dinje rad na stvaranju Komunisti\xc4\x8dke partije Hrvatske. 14. aprila 1937 je Broz v svojem poro\xc4\x8dilu o polo\xc5\xbeaju KPJ v dr\xc5\xbeavi opisal tudi stanje na Hrva\xc5\xa1kem. V poro\xc4\x8dilu je navedel, da je partijska organizacija v Zagrebu v precej slabem organizacijskem stanju, predvsem zaradi ve\xc4\x8dkratnih vdorov v prostore stranke._NEWLINE_Po tem poro\xc4\x8dilu ustanovi posebno skupino, ki prevzame priprave na ustanovni kongres KPH. Kongres je potekal v no\xc4\x8di med 1. in 2. avgustom 1937 v Anindolu v bli\xc5\xbeini Samobora. Na njem je bilo prisotnih 16 delegatov iz Osijeka, Splita, Siska, Su\xc5\xa1ka, Vara\xc5\xbedina in Zagreba. Konferenco je odprl Josip Broz, ki je poudaril, da se KPJ zavzema predvsem za pravice delavcev, pa tudi za narodno svobodo. Delo ustanovnega kongresa se je omejilo na analizo situacije v partijskih organih na Hrva\xc5\xa1kem ter na smernice, po katerih naj bi potekala vzpostavitev KPH na Hrva\xc5\xa1kem. Na tem kongresu je bil izvoljen tudi centralni komite partije, ki je bil sestavljen iz 12 \xc4\x8dlanov: \xc4\x90uro \xc5\xa0poljari\xc4\x87 - tajnik, Pavle Gregori\xc4\x87, Andrija \xc5\xbdaja, Josip Kra\xc5\xa1, Bo\xc5\xbeidar Ad\xc5\xbeija, Anka Butorac, Ivan Dujmi\xc4\x87, Marko Ore\xc5\xa1kovi\xc4\x87, Drago Petrovi\xc4\x87, Vlado Janji\xc4\x87 Capo, Vicko Jelaska in Lovro Kurir. Na samem za\xc4\x8detku je bil uradni naziv stranke Komunisti\xc4\x8dna stranka Hrva\xc5\xa1ke, kmalu pa je bila beseda stranka zamenjana z besedo partija.\n_START_SECTION_\nDo druge svetovne vojne\n_START_PARAGRAPH_\nPrva pomembnej\xc5\xa1a poteza KPH je bila ustanovitev Narodne fronte, ki naj bi predstavljala \xc5\xa1iroko narodno gibanje. \xc5\xbde kmalu pa je znotraj vodstva stranke pri\xc5\xa1lo do trenj. Najve\xc4\x8dja te\xc5\xbeava je bil razli\xc4\x8den pogled na odnos s Hrva\xc5\xa1ko kme\xc4\x8dko stranko, katere vpliv na prebivalstvo se je vztrajno ve\xc4\x8dal. Poleg tega KPH ni pravo\xc4\x8dasno odreagirala na ve\xc4\x8d politi\xc4\x8dnih dogodkov v dr\xc5\xbeavi. Ena od takih napak je bila prepo\xc4\x8dasna reakcija na slabo udele\xc5\xbebo na volitvah leta 1938. Temu je sledila reorganizacija stranke v jeseni leta 1939. Takrat se za\xc4\x8dne vzpon vpliva partije na prebivalstvo, zaradi \xc4\x8desar je ban Hrva\xc5\xa1ke banovine ob podpori kme\xc4\x8dke stranke prepovedal delovanje vseh organizacij, ki jih je nadzirala KPH, vse partijske tiskovine pa so bile izpostavljene strogi cenzuri. Od takrat naprej je Narodna fronta ob vsaki politi\xc4\x8dni potezi organizirala demonstracije. Leta 1940 je bila organizirana prva dr\xc5\xbeavna konferenca KPH, na kateri je bila KPH predstvaljena kot naj\xc5\xa1tevil\xc4\x8dnej\xc5\xa1a partijska organizacija v Jugoslaviji._NEWLINE_\xc4\x8ce je leta 1940 KPH \xc5\xa1e zavzemala pacifisti\xc4\x8dno stali\xc5\xa1\xc4\x8de, jo je pribli\xc5\xbeevanje vladajo\xc4\x8de elite k Trojnemu paktu sililo k radikalnej\xc5\xa1im akcijam. Partija kmalu za\xc4\x8dne zavzemati jasna stali\xc5\xa1\xc4\x8da o potrebi obrambe dr\xc5\xbeave pred takim pribli\xc5\xbeevanjem. Kljub temu, da formalne odlo\xc4\x8ditve o odporu s strani vrha partije ni bilo, so prav hrva\xc5\xa1ki komunisti prvi spro\xc5\xbeili oboro\xc5\xbeene akcije proti okupatorju na ozemlju Hrva\xc5\xa1ke. Po napadu sil osi na Sovjetsko zvezo so 22. junija 1941 hrva\xc5\xa1ki komunisti ustanovili Prvi sisa\xc4\x8dki partizanski odred.\n_START_SECTION_\nPo drugi svetovni vojni\n_START_PARAGRAPH_\nPo osvoboditvi je KPH kot del KPJ prevzela oblast na Hrva\xc5\xa1kem. Leta 1952 se je KPH preimenovala v Zvezo komunistov Hrva\xc5\xa1ke.\n_START_SECTION_\nPreoblikovanje\n_START_PARAGRAPH_\nPred prvimi svobodnimi volitvami leta 1990 je stranka svoje ime spremenila v Zveza komunistov Hrva\xc5\xa1ke \xe2\x80\x93 Stranka demokrati\xc4\x8dnih sprememb. Po volitvah je ime spremenila v Socialdemokratska stranka Hrva\xc5\xa1ke, to ime pa stranka, naslednica KPH nosi \xc5\xa1e danes._NEWLINE_Leta 2006 so v Vukovarju ponovno ustanovili stranko z imenom Komunisti\xc4\x8dna partija Hrva\xc5\xa1ke, ki pa nima povezav s Socialdemokratsko stranko Hrva\xc5\xa1ke.'